Ntlha e e seng boammaaruri 2. Go itlhophela ga tlhago go dirile gore go nne le mefuta e mesha ya ditshedi. Darwin o ne a dumela gore tlhago e kgona go itlhophela gore ke ditshedi dife tse di siametseng go nna mo tikologong e e rileng, mme tse di sa tshwanelang go nna mo tikologong eo tsone kgabagare di ne di tla swa. Gompieno batho ba ba buelelang thuto ya gore ditshedi di iphetogela ka botsone go nna tse dingwe ba ruta gore fa mefuta e e farologaneng ya ditshedi e ntse e anama le go phatlalala, tlhago e ne e itlhophela ditshedi tse dijini tsa tsone tse di fetotsweng di dirang gore di kgone go tshela mo tikologong e ntšha e di leng mo go yone. Batho ba ba dumelang thuto eno ba re seno se ile sa felela ka gore ditlhopha tseno tse di nnang mo mafelong a a rileng kgabagare di fetoge mefuta e e iseng e tsamaye e nne gone ya ditshedi.